አፍሪካ ዘላቂ የልማት ግቦችን ለማሳካት የምታደርገው ጉዞ ተጠናክሮ ሊቀጥል ይገባል- የገንዘብና ኢኮኖሚ ልማት ሚኒስቴር
አዲስ አበባ፤ ጥቅምት 26/2006 (ዋኢማ) – አፍሪካ ዘላቂ የልማት ግቧቿን ለማሳካት የምታደርገው ጥረት ዓለም አቀፋዊ ድጋፍና ተሰሚነት እንዲኖረው ለማስቻል ባለድርሻ አካላት የጀመሩትን ጥረት አጠናክረው መቀጠል እንዳለባቸው የገንዘብና ኢኮኖሚ ልማት ሚኒስቴር አስገነዘበ።በአፍሪካ የልማት ግብ ዙሪያ የሚመክር አሕጉራዊ ጉባዔ በሚኒስትሮች ደረጃ አዲስ አበባ በሚገኘው የመንግሥታቱ ድርጅት የአፍሪካ ኢኮኖሚ ኮሚሽን አዳራሽ ዛሬ ተካሂዷል። የገንዘብና ኢኮኖሚ ልማት ሚንስትሩ አቶ ሶፍያን አህመድ በዚሁ ጊዜ እንደተናገሩት የምዕተ ዓመቱ የልማት ግቦች ለማጠናቀቅ በቀሩት ሁለት ዓመታት ውስጥ የአፍሪካን ጥቅም ለማስከበርና ዘላቂነቱ ለማረጋገጥ ተጨማሪ ድምጽ ማሰማት ይገባል።አፍሪካውያን በአካባቢ ጉዳይ ላይ ያሳደሩት ተጽእኖ አናሳ መሆኑን የገለጹት ሚኒስትሩ በአሕጉሪቷ እያረፈ ካለው ጉዳት አንፃር የበለጸጉ ሀገራት የአፍሪካ የልማት ግብን እንዲደግፉ ጫና መደረግ ይኖርበታል ብለዋል። የገንዘብና ኢኮኖሚ ልማት ሚኒስቴር ዴኤታ አቶ አህመድ ሽዴ በበኩላቸው ኢትዮጵያ ዘላቂ የልማት ግቦቿን ለማረጋገጥ የአረንጓዴ ልማትን የአገር ፖሊሲ ከማድረግ ባለፈ የአፍሪካ የአረንጓዴ ልማት ጉዳይ ሆኖ ዓለም አቀፍ ትኩረት እንዲያገኝ ከፍተኛ ጥረት ማድረጓን ተናግረዋል።ኢትዮጵያ የአረንጓዴ የልማት ስትራቴጂን ነድፋ በ2025 ተጨማሪ የካርቦን ልቀትን ወደ ከባቢ አየር የማትለቅበትን አሰራር መዘርጋቷና በዚህም ከፍተኛ ውጤት ማስመዝገብ መቻሏን አስረድተዋል።የአፍሪካ ኢኮኖሚ ኮሚሽን ዋና ፀሃፊ ዶክተር ካርሎስ ሎፔዝ በበኩላቸው እንዳሉት አፍሪካውያን ሚኒስትሮችና ባለድርሻ አካላት የበለጸገችና ያደገች አፍሪካን ለትውልድ ለማስተላለፍ ጠንክረው መስራት ይጠበቅባቸዋል።በተለይ ድህነትን በመቀነስና ያላትን የተፈጥሮ ኃብት በአግባቡ የምትጠቀም አፍሪካን ለመፍጠር አፍሪካውያን የተቀናጀ ሥራ ከመሥራት ባለፈ ከአጋሮች ጋር በቅርበት እንዲሰሩ አስገንዝበዋል።